MT Il-Ġurnal Uffiċjali tal-Unjoni Ewropea CE 15/50

L-Erbgħa, 22 ta’ Ottubru 2008

Sfidi għall-ftehim kollettiv fl-UE

P6_TA(2008)0513

Riżoluzzjoni tal-Parlament Ewropew tat-22 ta’ Ottubru 2008 dwar sfidi għall-ftehim kollettiv fl-UE (2008/2085(INI))

2010/C 15 E/10

Il-Parlament Ewropew,

wara li kkunsidra l-Artikolu 2, b’ mod partikolari, l-ewwel inċiż, tat-Trattat tal-Unjoni Ewropea u l-Artikolu 3(j) tat-Trattat tal-Komunità Ewropea,

wara li kkunsidra l-Artikoli 136, 137, 138, 139 u 140 tat-Trattat tal-KE,

wara li kkunsidra l-Artikoli 12, 39 u 49 tat-Trattat tal-KE,

wara li kkunsidra t-Trattat tal-Unjoni Ewropea kif emendat mit-Trattat ta’ Liżbona tat-13 ta’ Diċembru 2007, b’mod partikulari l-Artikolu 3 tiegħu,

wara li kkunsidra l-Artikolu 152 tat-Trattat dwar il-funzjonament tal-Unjoni Ewropea li jagħraf l-importanza tad-djalogu soċjali u n-negozjar kollettiv għall-iżvilupp,

wara li kkunsidra l-Artikoli 27, 28 u 34 tal-Karta tad-Drittijiet Fundamentali tal-Unjoni Ewropea,

wara li kkunsidra l-Konvenzjoni Ewropea għall-Ħarsien tad-Drittijiet tal-Bniedem u tal-Libertajiet Fundamentali, b’mod speċjali l-Artikolu 11 tagħha,

wara li kkunsidra l-Karta Soċjali Ewropea, b’mod speċjali l-Artikoli 5,6, u 19 tagħha,

wara li kkunsidra l-Konvenzjoni Ewropea dwar l-Istatus Legali tal-Ħaddiema Migranti,

wara li kkunsidra d-Direttiva 96/71/KE tal-Parlament Ewropew u tal-Kunsill tas-16 ta’ Diċembru 1996, dwar l-istazzjonar tal-ħaddiema fil-qafas tal-provvediment ta’ servizzi (1) (id-Direttiva dwar l-Istazzjonar ta’ Ħaddiema — il-PWD),

wara li kkunsidra r-rapport tas-servizzi tal-Kummissjoni dwar l-implimentazzjoni tad-Direttiva 96/71/KE dwar l-istazzjonar tal-ħaddiema fil-qafas tal-provvediment ta’ servizzi (SEC(2006)0439) (Rapport dwar is-Servizzi),

wara li kkunsidra d-Direttiva 2004/18/KE tal-Parlament Ewropew u tal-Kunsill tal-31 ta’ Marzu 2004 dwar il-koordinazzjoni ta’ proċeduri għall-għoti ta’ kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi (id-Direttiva dwar is-Swieq Pubbliċi) (2),

wara li kkunsidra l-klawsola “Monti” tar-Regolament tal-Kunsill (KE) Nru. 2679/98 tas-7 ta’ Diċembru 1998, dwar l-iffunzjonar tas-suq intern fir-rigward tal-moviment ħieles tal-prodotti fl-Istati Membri (3),

wara li kkunsidra d-Direttiva 2006/123/KE tal-Parlament Ewropew u tal-Kunsill tat-12 ta’ Diċembru 2006, dwar is-servizzi fis-suq intern (4) (id-Direttiva dwar is-Servizzi),

wara li kkunsidra s-sentenzi tal-Qorti tal-Ġustizzja tal-Komunitajiet Ewropej (l-ECJ) tas-27 ta’ Marzu 1990 fil-Kawża C-113/89 Rush Portugesa Ltda vs Office Nationale d’Immigration (5),

wara li kkunsidra s-sentenzi tal-Qorti Ewropea tal-Ġustizzja tad-9 ta’ Awissu 1994 fil-Kawża C-43/93, Vander Elst (6), tat-23 ta’ Novembru 1999 fil-Kawżi Magħquda C-369/96 u 376/96, Arblade (7), tal-25 ta’ Ottubru 2001 fil-Kawżi Magħquda C-49/98, C-50/98, C-52/98, C-54/98, C-68/98 u C-71/98, Finalarte (8), tas-7 ta’ Frar 2002 fil-Kawża C-279/00, il-Kummissjoni vs l-Italja (9), tat-12 ta’ Ottubru 2004 fil-Kawża C-60/03, Wolff & Müller GmbH (10), tal-21 ta’ Ottubru 2004 fil-Kawża C-445/03, il-Kummissjoni vs il-Lussemburgu (11), u tad-19 ta’ Jannar 2006 fil-Kawża C-244/04, il-Kummissjoni vs il-Ġermanja (12),

wara li kkunsidra s-sentenza tal-ECJ tal-11 ta’ Diċembru 2007, fil-Kawża C-438/05, International Transport Workers’ Federation and Finnish Seamen’s Union v Viking Line (13) (il-Każ Viking),

wara li kkunsidra s-sentenza tal-ECJ tat-18 ta’ Diċembru 2007, fil-Kawża C-341/05, Laval un Partneri Ltd (14),

wara li kkunsidra s-sentenza tal-ECJ tat-3 ta’ April 2008, Kawża C-346/06, Rüffert (15),

wara li kkunsidra l-Konvenzjonijiet tal-Organiżżazzjoni Internazzjonali tax-Xogħol (ILO) li ġejjin: ILO-94 Klawżoli tax-Xogħol (Kuntratti Pubbliċi); ILO-87 Il-Libertà ta’ Assoċjazzjoni u l-Ħarsien tad-Dritt ta’ Organizzazzjoni; ILO-98, Id-Dritt ta’ Organizzazzjoni u n-negozjar kollettiv; ILO-117 Għanijiet u Standards Bażiċi tal-Politika Soċjali, b’mod speċjali t-Taqsima IV; ILO-154 Negozjar Kollettiv,

wara li kkunsidra r-riżoluzzjoni tiegħu tas-26 ta’ Ottubru 2006 dwar l-applikazzjoni tad-Direttiva 96/71/KE dwar l-istazzjonar tal-ħaddiema (16),

wara li kkunsidra r-riżoluzzjoni tiegħu tal-15 ta’ Jannar 2004 dwar l-implimentazzjoni tad-Direttiva 96/71/KE fl-Istati Membri (17),

wara li kkunsidra r-riżoluzzjoni tiegħu tat-23 ta’ Mejju 2007 dwar il-promozzjoni ta’ xogħol deċenti għal kulħadd (18),

wara li kkunsidra l-prinċipji Komuni tal-Flessigurtà, approvati mill-Kunsill Ewropew fl-14 ta’ Diċembru 2007, kif ukoll ir-riżoluzzjoni tal-Parlament tad-29 ta’ Novembru 2007 dwar il-Prinċipji Komuni tal-Flessigurtà (19),

wara li kkunsidra l-Artikolu 45 tar-Regoli ta’ Proċedura tiegħu,

wara li kkunsidra r-rapport tal-Kumitat għall-Impjiegi u l-Affarijiet Soċjali u l-opinjonijiet tal-Kumitat għall-Affarijiet Legali u l-Kumitat għas-Suq Intern u l-Ħarsien tal-Konsumatur (A6-0370/2008),

A. billi t-Trattat tal-KE jirrikonoxxi d-drittijiet fundamentali stabbiliti fil-Karta tad-Drittijiet Fundamentali tal-Unjoni Ewropea, kif ukoll fil-kostituzzjonijiet tal-Istati Membri u fi trattati u konvenzjonijiet internazzjonali differenti, bħala riferenzi fundamentali għal-liġi u l-prattika tal-Komunità,

B. billi t-Trattat tal-KE jistabbilixxi għadd ta’ prinċipji rilevanti, billi wieħed mill-għanijiet prinċipali tal-Komunità huwa s-suq intern ikkaratterizzat mit-tneħħija, bejn l-Istati Membri, tal-ostakli għall-moviment ħieles ta’ prodotti, persuni, servizzi u kapital,

C. billi wieħed minn dawk il-prinċipji huwa l-għarfien tad-drittijiet kostituzzjonali bażiċi taċ-ċittadini, inkluż id-dritt li jingħaqdu f’unjins, id-dritt li jistrajkjaw u d-dritt li jinnegozjaw ftehim kollettiv,

D. billi l-prinċipji fundamentali tas-suq intern jinkludu l-libertà tal-moviment tal-ħaddiema, il-libertà tal-istabbiliment u l-libertà li jiġu provduti s-servizzi,

E. billi, skont l-Artikolu 39 tat-Trattat, il-libertà tal-moviment tal-ħaddiema tinvolvi t-tneħħija ta’ kwalunkwe diskriminazzjoni bbażata fuq iċ-ċittadinanza bejn il-ħaddiema tal-Istati Membri fir-rigward tal-impjieg, tal-ħlas u ta’ kundizzjonijiet oħra tax-xogħol u tal-impjieg,

F. billi r-restrizzjonijiet dwar il-libertajiet fundamentali possibbli skont it-Trattat tal-KE, jekk ifittxu għanijiet leġittimi kompatibbli mat-Trattat, huma ġġustifikati b’raġunament b’saħħtu ta’ interess pubbliku, huma adattati biex jinkisbu l-objettivi mfittxija u ma jmorrux lil hinn minn dak li huwa bżonnjuż biex jintlaħqu; billi fl-istess waqt, skont l-Artikolu 52 tal-Karta tad-Drittijiet Fundamentali tal-Unjoni Ewropea, kwalunkwe limitazzjoni fuq l-eżerċizzju tad-drittijiet u tal-libertajiet rikonoxxuti minn dik il-Karta jistgħu jsiru biss jekk ikunu proporzjonali, meħtieġa u jilqgħu b’mod ġenwin l-objettivi ta’ interess ġenerali rikonoxxut mill-Unjoni jew mill-ħtieġa li jipproteġu d-drittijiet jew il-libertajiet tal-oħrajn,

G. billi l-ECJ tagħraf id-dritt tal-azzjoni kollettiva bħala dritt fundamentali li huwa parti integrali mill-prinċipji ġenerali tal-liġi Komunitarja; dan id-dritt se jkun imnaqqax ukoll fit-Trattat jekk it-Trattat ta’ Liżbona jkun irratifikat,

H. billi l-Kummissjoni f’bosta okkażjonijiet enfasizzat l-importanza tal-qafas nazzjonali eżistenti tal-leġiżlazzjoni tal-impjiegi u n-negozjar kollettiv għall-ħarsien tad-drittijiet tal-ħaddiema,

I. billi r-rapport tal-Kummissjoni ntitolat: “Ir-relazzjonijiet industrijali fl-Ewropa 2006” jikkonkludi li l-innegozjar kollettiv żviluppat sew jista’ jkollu influwenza pożittiva fuq l-inklużjoni soċjali,

J. billi skont l-Artikolu 136 tat-Trattat tal-KE, il-Komunità u l-Istati Membri “għandu jkollhom bħala l-objettivi tagħhom… il-kundizzjonijiet tal-għejxien u tax-xogħol imtejba, sabiex l-armonizzazzjoni tagħhom tkun possibbli waqt li jinżamm it-titjib”; u billi bil-għan li jinkiseb dan il-għan, l-Artikolu 140 tat-Trattat tal-KE jipprovdi li l-Kummissjoni għandha tippromwovi koperazzjoni mill-qrib bejn l-Istati Membri fil-qasam tal-politika soċjali, b’mod partikulari fi kwistjonijiet marbuta mad-dritt ta’ assoċjazzjoni u l-innegozjar kollettiv bejn il-ħaddiema u min iħaddem,

K. billi, skont il-preambolu tal-PWD, il-promozzjoni tad-dispożizzjoni transnazzjonali tas-servizzi teħtieġ kundizzjonijiet ta’ kompetizzjoni ħielsa u ġusta kif ukoll miżuri li jiggarantixxu r-rispett tad-drittijiet tal-ħaddiema u f’konformità mal-qafas legali li għandu x’jaqsam mal-liġi dwar l-impjieg nazzjonali u r-relazzjonijiet industrijali fl-Istati Membri,

L. billi l-PWD stqarret b’mod ċar fil-premessa 12 li “Il-liġi tal-Komunità ma tipprekludix lill-Istati Membri milli japplikaw il-leġiżlazzjoni nazzjonali tagħhom, jew il-ftehim kollettiv li għalih ikunu daħlu l-imsieħba soċjali, għal kull persuna impjegata anki temporanjament, fi ħdan it-territorju tagħha, għalkemm min iħaddimha jkun stabbilit fi Stat Membru ieħor” u li “Il-liġi tal-Komunità ma twaqqafx lill-Istati Membri milli jiggarantixxu r-rispett ta’ dawn ir-regoli bil-mezzi xierqa”,

M. billi l-objettiv tal-PWD — li jipprovdi klima ta’ kompetizzjoni ġusta u miżuri li jiggarantixxu rispett għad-drittijiet tal-ħaddiema — huwa importanti, fl-era li fiha l-provvista transnazzjonali ta’ servizzi qed tespandi, għall-ħarsien tal-ħaddiema kkonċernati, waqt li jkun irrispettat il-qafas tal-liġi tal-impjiegi u r-relazzjonijiet industrijali fl-Istati Membri, sakemm dan ma jmurx kontra l-leġiżlazzjoni Komunitarja,

N. billi skont il-PWD il-liġijiet tal-Istati Membri għandhom jistabbilixxu nukleu ta’ regoli mandatorji għall-ħarsien minimu ta’ ħaddiema stazzjonati li għandhom jitħarsu fil-pajjiż li qed jospita mingħajr ma tixxekkel l-applikazzjoni ta’ termini u kundizzjonijiet tal-impjieg li jkunu aktar favorevoli għall-ħaddiema,

O. billi l-Artikolu 3(8) tal-PWD jippermetti lid-Direttiva li tiġi implimentata permezz tal-leġiżlazzjoni jew permezz tal-ftehim kollettiv li ġie ddikjarat li japplikaw universalment, jew li huwa ġeneralment applikabbli għall-impriżi simili kollha fl-industrija kkonċernata jew li ġie konkluż mir-rappreżentanti tal-organizzazzjonijiet tax-xogħol u minn dawk ta’ min iħaddem fil-livell nazzjonali u li huwa applikat fit-territorju nazzjonali; billi l-ECJ tafferma wkoll li ladarab l-għan tal-PWD mhijiex li tarmonizza s-sistemi biex ikunu stabbiliti t-termini u l-kundizzjonijiet tax-xogħol, l-Istati Membri huma ħielsa li jagħżlu sistema fil-livell nazzjonali li mhux neċessarjament imsemmija fost dawk imniżżla fil-PWD,

P. billi d-dispożizzjonijiet ċentrali fl-Artikolu 3(1) tal-PWD jikkonsistu minn regoli mandatorji internazzjonali li l-Istati Membri qablu fuqhom; jinnota li d-dispożizzjonijiet tal-ordni pubbliku fl-Artikolu 3(10) għandu jikkonsisti f’regoli mandatorji internazzjonali iżda huma inkwadrati b’tali mod li l-Istati Membri jkollhom id-diskrezzjoni fil-kuntest tad-definizzjoni tagħhom fil-leġiżlazzjoni nazzjoanli; billi l-użu tal-Artikolu 3(10) huwa importanti għall-Istati Membri ladarba jippermettilhom li jikkunsidraw bosta aspetti bħas-suq tax-xogħol, il-politika soċjali u tħassib ieħor inkluż il-protezzjoni tal-ħaddiema, waqt li jkun irrispettat il-prinċipju tat-trattament ugwali;

Q. billi l-mobilità tal-ħaddiema tat kontribut qawwi lill-impjiegi, lill-prosperità u lill-integrazzjoni tal-UE, u li wasslet biex iċ-ċittadini jkollhom opportunitajiet ġodda biex jiżviluppaw l-għarfien u l-esperjenza kif ukoll biex jiksbu standards aħjar ta’ għejxien,

R. billi l-Artikolu 28 tal-Karta tad-Drittijiet Fundamentali tal-Unjoni Ewropea kkodifika d-dritt tal-innegozjar kollettiv u l-azzjoni kollettiva,

S. billi l-PWD tat l-opportunità lil iktar minn miljun ħaddiem biex jaħdmu barra minn pajjiżhom b’kundizzjonijiet bla periklu u siguri mingħajr problemi u kunflitti,

T. billi l-applikazzjoni uniformi u l-infurzar tad-dispożizzjonijiet tal-PWD huma essenzjali sabiex ikunu żgurati l-objettivi tagħha, b’mod partikulari l-osservanza tal-arranġamenti tan-negozjar kollettiv eżistenti fl-Istati Membri,

U. billi l-Artikolu 3(1)(a) tad-Direttiva tas-Servizzi jindika b’mod ċar li mhux fi ħsiebu jieħu post il-PWD u huwa mingħajr preġudizzju għaliha,

V. billi minħabba l-moviment ħieles tal-prodotti l-klawżola li ġejja (magħrufa bħala l-klawsola “Monti”) kienet inkluża fir-Regolament tal-Kunsill (KE) Nru. 2679/98; Artikolu 2: “Dan ir-Regolament ma jistax jiġi interpretat bħala li jaffettwa b ’ebda mod l-eżerċizzju ta’ drittijiet fundamentali kif magħrufa fl-Istati Membri, inkluż id-dritt jew il-libertà tal-istrajk. Dawn id-drittijiet jistgħu jinkludu wkoll id-dritt jew il-libertà li jittieħdu azzjonijiet oħra koperti mis-sistemi speċifiċi tar-relazzjonijiet industrijali fl-Istati Membri”,

W. billi l-Artikolu 1(7) tad-Direttiva tas-Servizzi tipprevedi li: “Din id-Direttiva ma taffettwax l-eżerċizzju tad-drittijiet fundamentali, kif rikonoxxuti fl-Istati Membri u bil-liġi Komunitarja. Lanqas ma taffettwa d-dritt li wieħed jinnegozja, jikkonkludi u jinforza ftehim kollettiv u li jieħu azzjoni industrijali skont il-liġi u l-prattiċi nazzjonali li jirrispettaw il-liġi Komunitarja”,

X. billi l-Kunsill Ewropew stabbilixxa prinċipji biex joħloq mudelli tas-suq tax-xogħol li minbarra livell għoli ta’ sigurtà għandhom ukoll livell għoli ta’ flessibilità, (magħrufa bħala “l-mudell ta’ flessigurtà”); billi huwa rikonoxxut li parti importanti tal-mudell ta’ flessigurtà li rnexxielu jinkludi sħab soċjali b’saħħithom b’firxa ta’ applikazzjoni sinifikanti għall-innegozjar kollettiv,

Y. billi huwa l-irwol tal-Qorti Ewropea tal-Ġustizzja li tinterpreta l-liġi Komunitarja fid-dawl tad-drittijiet u l-libertajiet fundamentali u li tiżgura li fl-interpretazzjoni u l-applikazzjoni tat-Trattat tal-KE tkun irrispettata l-liġi,

Z. billi hija r-responsabilità tal-qrati nazzjonali li jiżguraw, fuq bażi ta’ każ b’każ, jekk il-kriterji biex tiġi osservata r-restrizzjoni tal-libertajiet fundamentali kif ukoll tal-kompatibbli mal-liġi Komunitarja humiex sodisfatti,

AA. billi d-dritt li tittieħed azzjoni kollettiva u li jitwettqu l-ftehim kollettiv huwa dritt fundamentali li jifforma parti integrali mill-prinċipji ġenerali tal-liġi Komunitarja; billi f’dan il-kuntest il-Qorti tal-Ġustizzja m’għandhiex toqgħod fuq stqarrija tal-Kunsill u tal-Kummissjoni bid-data tal-24 ta’ Settembru 1996 li ma ġietx adottata mill-Parlament (bħala koleġiżlatur) sabiex l-interpretazzjoni tal-kunċetti ta’ “dispożizzjonijiet ta’ ordni pubblika” u “dispożizzjonijiet nazzjonali importanti għall-ordni pubblika” tkun limitata biss għar-regoli mandatorji stipulati fil-leġiżlazzjoni,

AB. billi s-sentenza tal-ECJ tal-21 ta’ Settembru 1999 fil-Każ C-67/96 Albany International BV (20) fil-qasam tal-liġi tal-kompetizzjoni tagħti lit-trejd junjins grad sinifikanti ta’ diskrezzjoni rigward kwistjonijiet marbuta mas-suq tax-xogħol,

AC. billi ġie osservat li kien hemm opinjonijiet u interpretazzjonijiet eżistenti differenti fi ħdan il-Qorti Ewropea tal-Ġustizzja u bejn il-Qorti u l-Avukati Ġenerali tagħha fil-każijiet varji li għandhom x’jaqsmu mal-PWD, b’mod partikulari l-każ Laval u l-każijiet Rüffert msemmija hawn fuq; billi meta opinjonijiet u interpretazzjonijiet bħal dawn ikun differenti, jista’ jkun hemm każ għal kjarifika fid-dawl tal-bilanċ bejn id-drittijiet u l-libertajiet fundamentali,

1. Jenfasizza li l-libertà li jkunu offruti s-servizz hija waħda mill-punti fundamentali tal-proġett Ewropew; jikkunsidra madankollu, li dan għandu jkun ibbilanċat, min-naħa, fir-rigward tad-drittijiet fundamentali u l-objettivi soċjali stabbiliti fit-Trattati u min-naħa l-oħra rigward id-dritt tas-sħab pubbliċi u soċjali biex jiżguraw in-nuqqas ta’ diskriminazzjoni, it-trattament ugwali, u t-titjib tal-kundizzjonijiet tal-għejxien u tax-xogħol; ifakkar li n-negozjar kollettiv u l-azzjoni kollettiva huma drittijiet fundamentali li huma rikonoxxuti mill-Karta tad-Drittijiet Fundamentali tal-Unjoni Ewropea u li t-trattament ugwali huwa prinċipju fundamentali tal-Unjoni Ewropea;

2. Huwa tal-opinjoni li kull ċittadin tal-UE għandu jkollu d-dritt li jaħdem fejn irid fl-Unjoni Ewropea u għalhekk għandu jkollu d-dritt għal trattament ugwali; għalhekk jiddispjaċih li dan id-dritt mhux applikat b’mod uniformi fl-UE; huwa tal-opinjoni li l-arranġamenti tranżizzjonali li jibqgħu hemmhekk għandhom ikunu suġġetti għal reviżjoni riġoruża mill-Kummissjoni, biex ikun evalwat jekk humiex verament meħtieġa biex jevitaw distorsjonijiet fis-swieq tax-xogħol nazzjonali u li meta ma jkunx il-każ, għandhom jitneħħew kemm jista’ jkun malajr;

3. Jenfasizza li l-libertà li jkunu pprovduti servizzi ma tmurx kontra u mhijiex superjuri għad-dritt fundamentali tas-sħab soċjali biex jippromwvu djalogu soċjali u biex jieħdu azzjoni industrijali, speċjalment, ladarba dan huwa dritt kostituzzjonali f’bosta Stati Membri; jenfasizza li l-intenzjoni tal-klawsola Monti kienet li tħares id-drittijiet kostituzzjonali fundamentali fil-kuntest tas-suq intern; ifakkar fl-istess ħin li l-moviment ħieles tal-ħaddiema huwa wieħed mill-erba’ libertajiet tas-suq intern;

4. Jilqa’ b’sodisfazzjon it-Trattat ta’ Liżbona u l-fatt li l-Karta tad-Drittijiet Fundamentali tal-Unjoni Ewropea għandha torbot legalment; jinnota li dan jinkludi d-dritt tat-trejdjunjins li jinnegozjaw u jikkonkludu ftehim kollettiv fil-livelli xierqa u, fil-każ ta’ kunflitti ta’ interess, li jieħdu azzjoni kollettiva (bħal strajk) sabiex jiddefendu l-interessi tagħhom;

5. Jenfasizza li l-libertà li jkunu pprovduti servizzi mhijiex superjuri għad-drittijiet fundamentali li jinsabu fil-Karta tad-Drittijiet Fundamentali tal-Unjoni Ewropea u b’mod partikulari id-dritt tad-trejd junjins li jieħdu azzjoni industrijali, b’mod partikulari ladarba dan huwa dritt kostituzzjonali f’bosta Stati Membri; jenfasizza għalhekk li s-sentenzi tal-ECJ għall-kawżi Rüffert, Laval u Viking juru li huwa meħtieġ li l-libertajiet ekonomiċi, kif stabbiliti fit-Trattati, għandhom ikunu interpretati b’tali mod li ma jaffettwawx l-eżerċizzju tad-drittijiet soċjali fundamentali kif rikonoxxuti fl-Istati Membri u mil-liġi tal-Komunità, inkluż id-dritt li jiġu nnegozjati, konklużi u infurzati ftehim kollettiv kif ukoll li tittieħed azzjoni kollettiva, u li ma jaffettwawx l-awtonomija tas-sħab soċjali meta jkunu qed eżerċitati dawn id-drittijiet fundamentali li jħarsu l-interessi soċjali u l-interessi tal-ħaddiema;

6. Jenfasizza li l-PWD tippermetti li l-awtoritajiet pubbliċi u s-sħab soċjali jistabbilixxu termini u kundizzjonijiet ta’ impjieg li huma aktar favorevoli għall-ħaddiema skont it-tradizzjonijiet differenti fl-Istati Membri;

7. Jenfasizza li l-premessa 22 tal-PWD tistqarr li d-Direttiva hija mingħajr preġudizzju għal-liġi tal-Istati Membri rigward azzjoni kollettiva li tiddefendi l-interessi tan-negozji u l-professjonijiet li hija kkonfermata mill-Artikolu 137(5) tat-Trattat tal-KE;

8. Jenfasizza għalhekk il-bżonn li t-trattament ugwali u l-istess paga għall-istess xogħol fl-istess post tax-xogħol ikunu ssalvagwardjati u msaħħa kif stabbilit fl-Artikoli 39 u 12 tat-Trattat tal-KE; jikkunsidra li fil-qafas tal-libertà li jkunu pprovduti s-servizzi jew il-libertà tal-istabbiliment, iċ-ċittadinanza ta’ min iħaddem, kif ukoll tal-impjegati jew tal-ħaddiema stazzjonati ma tiġġustifikax nuqqas ta’ ugwaljanza rigward kundizzjonijiet tax-xogħol, paga jew l-eżerċizzju ta’ drittijiet fundamentali bħad-dritt għall-istrajk;

9. Jenfasizza l-importanza li jkunu evitati effetti negattivi fuq il-mudelli tas-suq tax-xogħol li diġà huma kapaċi jikkombinaw livell għoli ta’ flessibilità fuq is-suq tax-xogħol ma’ livell għoli ta’ sigurtà, u minflok, jiġi promoss aktar dan il-metodu;

L-impatt ġenerali

10. Jinnota li l-effett orizzontali ta’ ċertu dispożizzjonijiet tat-Trattat tal-KE jiddependi fuq il-fatt li kundizzjonijiet preċiżi jiġu sodisfatti, fosthom il-kundizzjoni li huma jagħtu d-drittijiet lill-individwu li jkollu interess fil-konformità mal-obbligi kkonċernati; jesprimi t-tħassib tiegħu li, fiċ-ċirkustanzi speċifiċi tas-sentenzi li dan l-aħħar ħarġu mill-Qorti tal-Ġustizzja, l-effett orizzontali tal-Artikolu 43 tat-Trattat tal-KE ġie identifikat kif xieraq, u jikkunsidra li dan jista’ jwassal għal aktar kawżi quddiem il-Qorti tal-Ġustizzja;

11. Jilqa’ b’sodisfazzjon il-fatt li, skont il-prinċipji u t-tradizzjonijiet tal-Unjoni Ewropea, bosta Stati Membri, f’koperazzjoni mas-sħab soċjali, stabbilew standards għolja ta’ kundizzjonjiet tax-xogħol li jtejbu l-benessri tal-ħaddiema kollha u jsaħħu t-tkabbir ekonomiku kif ukoll il-kompetittività;

12. Jemmen li l-intenzjoni tal-leġiżlatur fil-PWD u d-Direttiva tas-Servizzi hija inkompatibbli mal-interpretazzjonijiet li jistgħu joħolqu kompetizzjoni mhux ġusta bejn l-impriżi; jinnota li l-impriżi li jiffirmaw u jimxu mal-ftehim kollettiv jista’ jkollhom żvantaġġ kompetittiv fir-rigward tal-impriżi li jirrifjutaw li jagħmlu dan;

13. Jikkunsidra li l-applikazzjoni u l-infurzar korretti tad-dispożizzjonijiet tal-PWD huma essenzjali biex jiġi żgurat li jintlaħqu l-objettivi tagħha, jiġifieri biex jiġi ffaċilitat il-forniment ta’ servizzi waqt li tiġi garantita l-protezzjoni xierqa tal-ħaddiema u biex jiġu rrispettati kompletament l-arranġamenti għan-negozjar kollettiv li jeżistu fl-Istati Membri fejn jiġu stazzjonati l-ħaddiema fil-qafas ta’ dik id-Direttiva;

14. Għalhekk huwa tal-opinjoni li l-libertà li jkunu pprovduti servizzi transkonfinali fis-suq intern tkun ulterjorment imsaħħa billi jkun żgurat li l-fornituri domestiċi u barranin tas-servizz jiffaċċjaw l-istess kundizzjonijiet tas-suq tax-xogħol u l-istess kundizzjonijiet ekonomiċi fil-post tat-twassil tas-servizz;

15. Jippromwovi attivament il-kompetittività fuq il-bażi tal-għarfien u l-innovazzjoni kif stabbilità fl-Istrateġija ta’ Liżbona;

16. Jiddubita dwar l-introduzzjoni ta’ prinċipju ta’ proporzjonalità għal azzjonijiet kontra impriżi li, billi jistrieħu fuq id-dritt ta’ stabbiliment jew id-dritt li jkunu pprovduti servizzi minn fruntiera għall-oħra, inaqqsu apposta t-termini u l-kundizzjonijiet tal-impjiegi; jikkunsidra li ma għandu jkun hemm ebda domanda dwar l-użu ta’ azzjoni industrijali biex ikun hemm trattament ugwali u biex ikunu żgurati kundizzjonijiet tax-xogħol diċenti;

17. Jenfasizza l-fatt li l-libertajiet ekonomiċi tal-UE qatt ma jistgħu jkunu interpretati li jagħtu d-dritt lill-impriżi biex jevadu jew jaħarbu minn liġijiet u prattiki nazzjonali soċjali u tal-impjiegi, u lanqas għall-kompetizzjoni mhix ġusta dwar pagi u kundizzjonijiet tax-xogħol; jikkunsidra għalhekk li azzjonijiet transkonfinali minn impriżi li jistgħu jxekklu t-termini u l-kundizzjonijiet tal-impjiegi fil-pajjiż li qed jospita għandhom ikunu proporzjonali u ma huma bl-ebda mod awtomatikament ġustifikati mid-dispożizzjonijiet tat-Trattat KE dwar, pereżempju, il-moviment ħieles tas-servizzi jew il-libertà tal-istabbiliment;

18. Jenfasizza li l-liġi tal-Komunità għandha tirrispetta l-prinċipju tan-nuqqas ta’ diskriminazzjoni; jenfasizza ulterjorment li l-leġiżlatur tal-Komunità għadu jiżgura li ma jinħoloq ebda xkiel la għall-ftehim kollettiv, pereżempju, dawk li jimplimentaw il-prinċipju ta’ paga ugwali għall-istess xogħol għall-ħaddiema kollha fuq il-post tax-xogħol, indipendentement miċ-ċittadinanza tagħhom jew dik ta’ min iħaddimhom, fil-post fejn is-servizz ikun ipprovdut, u lanqas għal azzjoni industrijali bħala appoġġ għal ftehim bħal din li hija f’konformità mal-liġijiet u l-prattiki nazzjonali;

19. Jirrikonoxxi li s-sentenzi tal-ECJ fil-kawżi Laval, Rüffert u Luxembourg msemmija hawn fuq ħolqu tħassib serju rigward il-mod li bih direttivi ta’ armonizzazzjoni minimi għandhom jiġu implimentati;

20. Jinnota li l-kunsiderazzjonijiet soċjali msemmija fl-Artikoli 26 u 27 Direttiva dwar is-Swieq Pubbiċi jippermettu lill-Istati Membri li joħolqu kundizzjonijiet ġusti ta’ kompetizzjoni billi jistabbilixxu t-termini u l-kundizzjonijiet tal-impjieg li jmorru lil hinn mir-regoli mandatorji għall-ħarsien minimu;

21. Huwa tal-opinjoni li l-bażi legali limitata tal-moviment ħieles tal-PWD tista’ twassal biex il-PWD tkun interpretata bħala stedina għal kompetizzjoni mhux ġusta fir-rigward tal-pagi u l-kundizzjonijiet tax-xogħol; għalhekk, jitqies li l-bażi legali tal-PWD għandha titwessa’ sabiex tinkludi riferenza għall-moviment ħieles tal-ħaddiema;

22. Jenfasizza li bħala riżultat il-qagħda preżenti tista’ twassal biex il-ħaddiema fil-pajjiżi li jospitawhom iħossuhom taħt pressjoni mill-kompetizzjoni tal-pagi baxxi; jikkunsidra għalhekk li l-implimentazzjoni konsistenti tal-PWD għandha tiġi żgurata fl-Istati Membri kollha;

23. Ifakkar li disa’ Stati Membri rratifikaw il-Konvenzjoni 94; jiddispjaċih li anki sentenzi ġudizzjarji jonqsu milli jieħdu kont xieraq tal -Konvenzjoni 94 tal-ILO u huwa mħasseb li l-applikazzjoni ta’ din il-Konvenzjoni fl-Istati Membri kkonċernati tista’ tkun f’kunflitt mal-applikazzjoni tal-PWD; jistieden lill-Kummissjoni biex tikkjarifika din il-qagħda bħala kwistjoni ta’ urġenza u biex tkompli tippromwovi r-ratifika ta’ din il-Konvenzjoni sabiex isaħħaħ ultejorment l-iżvilupp ta’ klawsoli soċjali f’regolamenti ta’ xiri pubbliku, li fih innifsu huwa objettiv tad-Direttiva dwar is-Swieq Pubbliċi;

24. Jinnota li għadu ma ġiex rikonoxxut li, skont il-Konvenzjonijiet 87 u 98 tal-ILO, ir-restrizzjonijiet dwar id-dritt għall-azzjoni industrijali u d-drittijiet fundamentali tista’ biss tkun iġġustifikata fuq bażi ta’ saħħa, ordni pubbliku u fatturi oħra simili;

Talbiet

25. Jistieden lill-Istati Membri kollha sabiex jinfurzaw il-PWD kif xieraq; jenfasizza ukoll li l-leġiżlazzjoni u r-regoli tas-suq tax-xogħol rigward in-negozjati u l-ftehim kollettiv huma ta’ kompetenza tal-Istati Membri u l-imsieħba soċjali; jinnota, f’dan ir-rigward, li hija r-responsabilità tal-Istati Membri li jtejbu u li jagħmlu użu sħiħ mill-prevenzjoni, il-monitoraġġ u l-miżuri ta’ infurzar, f’konformità mal-prinċipju tas-sussidjarjetà;

26. Jikkunsidra li l-leġiżlazzjoni preżenti tal-Komunità fiha kemm modi kif wieħed jaħrab minnha kif ukoll inkonsistenzi u għalhekk setgħat ħalliet li jsiru interpretazzjonijiet tal-PWD li ma kinux l-intenzjoni tal-leġiżlatur tal-Komunità, li kien qed ifittex li jikseb bilanċ ġust bejn il-libertà li jkunu pprovduti servizzi kif ukoll il-ħarsien tad-drittijiet tal-ħaddiema; jistieden lill-Kummissjoni biex tħejji l-proposti leġiżlattivi meħtieġa li għandhom jassistu fl-evitar ta’ interpretazzjonijiet li jmorru kontra xulxin fil-ġejjieni;

27. Għalehkk jilqa’ b’sodisfazzjon l-istqarrija tat-3 ta’ April 2008 li fiha l-Kummissjoni impenjat ruħha li mhux biss tkompli tindirizza l-kompetizzjoni li hija bbażata fuq standards soċjali baxxi iżda anki enfasizzat li l-libertà li jkunu pprovduti servizzi ma tmurx kontra u ma hija bl-ebda mod superjuri għad-dritt fundamentali tal-istrajk u tas-sħubija ma’ trejd junjin; iħeġġeġ l-implimentazzjoni tal-Konklużjonijiet tal-Kunsill tad-9 ta’ Ġunju 2008, mingħajr dewmien biex tinsab soluzzjoni għan-nuqqasijiet fl-implimentazzjoni, sabiex jiġu evitati sitwazzjonijiet problematiċi ulterjuri u abbużi, kif ukoll li tinħoloq il-klima mixtieqa ta’ fiduċja reċiproka u ta’ kunfidenza; jistieden lill-Kummissjoni u lill-Istati Membri biex irawmu koperazzjoni aktar mill-qrib bejn l-Istati Membri, l-awtoritajiet nazzjonali u l-Kummissjoni fir-rigward tal-monitoraġġ u l-iskambju tal-aħjar prattika; jikkunsidra li dan ikun mod effettiv li bih tittieħed azzjoni kontra l-abbużi;

28. Jiġbed l-attenzjoni li hu importanti li r-regoli dwar is-suq tax-xogħol Ewropew ikunu trasparenti u ekwivalenti għal kulħadd, imma jinnota wkoll li tradizzjonijiet politiċi differenti jagħmluha diffiċli ħafna li jkun hemm mudell uniku tas-suq tax-xogħol; għalhekk jikkunsidra li, fejn ċertu Stati Membri jkunu partikularment affetwati, għandha titwettaq evalwazzjoni tal-impatt dettaljata tas-sentenzi hawn fuq msemmija fil-livell nazzjonali b’konsultazzjoni mal-imsieħba soċjali;

29. Jilqa’ b’sodisfazzjon l-indikazzjoni tal-Kummissjoni li issa lesta biex teżamina mill-ġdid l-impatt tas-suq intern fuq id-drittijiet tax-xogħol u l-innegozjar kollettiv.

30. Jissuġġerixxi li dan ma għandux jeskludi reviżjoni parzjali tal-PWD. Kwalunkwe reviżjoni ta’ dik id-Direttiva għandha ssir wara analiżi ddettaljata fuq livell nazzjonali tal-isfidi reali għall-mudelli differenti tal-ftehim kollettiv. Ir-reviżjoni, jekk tkun ikkunsidrata li hija utli, għandha titratta b’mod partikolari kwistjonijiet bħall-kundizzjonijiet tax-xogħol applikabbli, il-livelli ta’ ħlas, il-prinċipju ta’ trattament indaqs għall-ħaddiema fil-kuntest tal-moviment ħieles tas-servizzi, ir-rispett għall-mudelli differenti tax-xogħol u l-perjodu ta’ kariga;

31. Jemmen li l-eżerċizzju tad-drittijiet fundamentali kif rikonoxxut fl-Istati Membri, fil-konvenzjonijiet tal-ILO u fil-Karta tad-Drittijiet Fundamentali tal-Unjoni Ewropea, inkluż id-dritt li jiġu negozjati, konklużi u infurzati ftehim kollettiv u d-dritt li jittieħdu azzjonijiet industrijali ma għandux ikun ipperikolat,

32. Jenfasizza li għandu jkun assolutament ċar li l-PWD u d-Direttivi l-oħra ma jwaqqfux lill-Istati Membri u l-imsieħba soċjali milli jitolbu aktar kundizzjonijiet favorevoli, immirati lejn trattament ugwali tal-ħaddiema, u li hemm assigurazzjonijiet li l-leġiżlazzjoni tal-Komunità tista’ timplimenta fuq il-bażi tal-mudelli kollha tas-suq tax-xogħol li jeżistu.

33. Jistieden lill-Kummissjoni biex timplimenta d-deċiżjonijiet tal-Kunsill rigward il-ħolqien ta’ sistema elettronika għall-iskambju ta’ informazzjoni bħala kwistjoni ta’ urġenza ladarba din tista’ tippermetti li l-Istati Membri joħduha kontra l-abbużi b’mod aktar effettiv.

34. Jistieden lill-Istati Membri u lill-Kummissjoni biex jadottaw miżuri li jikkumbattu l-abbużi, b’mod partikulari rigward l-attivitajiet ta’ dawk il-“letterbox-companies” li mhumiex involuti f’negozju ġenwin u effettiv fil-pajjiż li fih stabbiliti iżda li nħolqu, kultant anki direttament mill-kuntrattur ewlieni fil-pajjiż li jospita, għar-raġuni sempliċi li jitwettaq negożju fil-pajjiż li jospita, sabiex tkun skansata l-applikazzjoni sħiħa tar-regoli u r-regolamenti tal-pajjiżi li jospita b’mod partikulari fir-rigward tal-pagi u l-kundizzjonijiet tax-xogħol; jistieden lill-Kummissjoni biex tistabbilixxi regoli ċari fil-kodiċi ta’ kondotta li joħduha kontra l-“letterbox companies” għall-impenji li jaqgħu taħt id-Direttivi tas-Servizzi;

35. Itenni li d-drittijiet soċjali fundamentali mhumiex subordinati għad-drittijiet ekonomiċi fil-ġerarkija tal-libertajiet fundamentali; għalhekk isaqsi li jerġa’ jiddaħħal fil-liġi primarja l-bilanċ bejn d-drittijiet fundamentali u libertajiet ekonomiċi sabiex tkun evitata l-ġirja biex jitnaqqsu l-istandards soċjali;

36. Jilqa’ l-pożizzjoni komuni tal-Kunsill dwar id-Direttiva l-ġdida dwar l-Impjieg Temporanju Permezz ta’ Agenziji li għandha tipprovdi għal trattament mhux diskriminatorju mill-ewwel jum tal-impjieg sakemm l-imsieħba soċjali ma jiftehmux mod ieħor;

37. Jistieden lill-Kummissjoni biex tressaq il-Komunikazzjoni tant mistennija dwar l-innegozjar kollettiv transnazzjonali li tipproponi l-istabbiliment ta’ qafas legali għall-ftehim kollettiv transnazzjonali;

*

* *

38. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, u lill-gvernijiet u lill-parlamenti tal-Istati Membri.

(1) ĠU L 18, 21.1.1997, p. 1.

(2) ĠU L 134, 30.4.2004, p. 114.

(3) ĠU L 337, 12.12.1998, p. 8.

(4) ĠU L 376, 27.12.2006, p. 36.

(5) [1990] ECR I-1470.

(6) [1994] ECR I-3803.

(7) [1999] ECR I-8453.

(8) [2001] ECR I-7831.

(9) [2002] ECR I-1425.

(10) [2004] ECR I-9553.

(11) [2004] ECR I-10191.

(12) [2006] ECR I-885.

(13) [2007] ECR I-10779.

(14) [2007] ECR I-11767.

(15) Għadu mhux ippubblikatfl-ECR.

(16) ĠU C 313 E, 20.12.2006, p. 452.

(17) ĠU C 92 E, 16.4.2004, p. 404.

(18) ĠU C 102 E, 24.4.2008, p. 321.

(19) Testi Adottati, P6_TA(2007)0574.

(20) [1999] ECR I-5751.